《晚春过夏侯校书值其沉醉戏赠》
唐代·李端

欹冠枕如意，独寝落花前。姚馥清时醉，边韶白日眠。

曝裈还当屋，张幕便成天。谒客唯题凤，偷儿欲觇毡。

失杯犹离席，坠履反登筵。本是墙东隐，今为瓮下仙。

卧龙髯乍磔，栖蝶腹何便。阮籍供琴韵，陶潜馀秫田。

人逢毂阳望，春似永和年。顾我非工饮，期君行见怜。

尝知渴羌好，亦觉醉胡贤。炙熟樽方竭，车回辖且全。

噀风仍作雨，洒地即成泉。自鄙新丰过，迟回惜十年。

作者简介：李端（约737年—约784年），字正已，出身赵郡李氏东祖房，唐代诗人。是北齐文宣帝高洋皇后李祖娥的堂弟李孝贞六世孙。少居庐山，师事诗僧皎然。大历五年进士。曾任秘书省校书郎、杭州司马。晚年辞官隐居湖南衡山，自号衡岳幽人。今存《李端诗集》三卷。其诗多为应酬之作，多表现消极避世思想，个别作品对社会现实亦有所反映，一些写闺情的诗也清婉可诵，其风格与司空曙相似。李端是大历十才子之一。今存《李端诗集》三卷。其子李虞仲，官至兵部侍郎。